Hanteer só daai moeilike kliënte - Jou Werk | Solidariteit WêreldJou Werk | Solidariteit Wêreld
Tuis › AF › Hanteer só daai moeilike kliënte
Hanteer só daai moeilike kliënte
Maandag | 18 Februarie | 2019
Dit is nie altyd maklik om vriendelik en professioneel te bly wanneer mens moeilike kliënte moet hanteer nie.
Dit help egter nie om die onvermydelike uit te stel of om dit onvanpas te hanteer nie. Jy dink dalk die probleem sal homself oplos of dat dit nie sal pla dat die maatskappy een kliënt verloor nie. Dit is egter nie die geval nie.
Niemand wil koppe stamp met 'n ontstoke kliënt nie, maar die waarde van die kliënt vir die maatskappy en jou eie reputasie kan egter nie onderskat word nie. Die kliënt se ontevredenheid is nie noodwendig oor iets wat jy gedoen het nie. Dit is dalk selfs nie oor iets wat die maatskappy gedoen het nie maar net die kliënt wat self 'n moeilike dag gehad het en sy of haar frustrasie op iemand anders uithaal.
Die beste ding om te doen is om die kliënt se woede te erken en dit duidelik te maak jy verstaan. Laat die kliënt verstaan jy neem dit ernstig op en dat jy alles in jou vermoë sal doen om die situasie reg te stel. Gee die kliënt kans om sy of haar storie te vertel sonder om hom of haar in die rede te val.
Bly kalm en vra vrae of vas te stel wat presies gebeur het en hoekom die kliënt so ontstoke is daaroor. Praat met die kliënt oor moontlike oplossings en kom op 'n oplossing ooreen indien dit moontlik is.
Wanneer die kliënt kwaad, geïrriteerd of kortaf is, help dit ook nie om te vriendelik te probeer reageer nie – bly eerder net professioneel. Probeer om die situasie uit die kliënt se oogpunt te sien. Wanneer jy professioneel en beleefd bly, sal die kliënt in alle waarskynlikheid verstaan.
Dit kan uitmergelend wees om daagliks met moeilike kliënte te werk, en dit is dus belangrik om positief te bly. Wanneer jy regtig na jou kliente luister, sal jy later 'n vertrouensverhouding met hul opbou en verstaan hoekom hulle op 'n sekere manier op sekere dinge reageer.
Moenie 'n moeilike kliënt persoonlik opneem nie. Jou kliënt kla waarskynlik oor 'n probleem en nie oor jou nie. Verwyder jou uit die situasie en probeer vasstel wat gebeur het. Vind soveel moontlik van die kliënt en die situasie uit want dit sal die kliënt laat voel dat jy regtig omgee en wil help.
As jou kliente gelukkig is, gaan jy ook beter oor jouself voel. Vertrou jou kollegas en praat met hulle oor probleme wat byvoorbeeld dikwels opduik en moeilike kliënte tot gevolg het. Kyk na moontlike oplossings vir die probleem aangesien dit minder moeilike kliënte sal beteken.
Onthou ook dat jy 'n belangrike diens verrig en gee jouself die nodige klop op die skouer daarvoor.
Business Know-How: https://www.businessknowhow.com/marketing/difficult-customers.htm
Home Care Pulse: https://www.homecarepulse.com/articles/remaining-positive-professional-handling-difficult-clients/